Eljárásrend az iskolai bántalmazás (bullying) kezelésére
1. Az eljárásrend célja
Az intézmény elkötelezett amellett, hogy minden tanuló számára biztonságos, elfogadó és támogató iskolai környezetet biztosítson. Az eljárásrend célja az iskolai bántalmazás (bullying) mielőbbi felismerése, azonnali megszüntetése, az érintett tanulók védelme, valamint a hasonló esetek megelőzése.
Az intézmény a bántalmazás minden formáját elutasítja, és annak kezelését egységes, átlátható és következetes eljárás szerint végzi.
2. Az eljárásrend alkalmazásának feltételei
Az intézmény biztosítja az alábbi feltételeket:
· a pedagógusok, tanulók és szülők rendszeres tájékoztatását az iskolai bántalmazás jelenségéről, felismeréséről és kezeléséről;
· az intézményi jelzőrendszer működtetését, amely egyértelművé teszi, hogy bántalmazás észlelése vagy gyanúja esetén kihez lehet fordulni;
· az esetkezelő team működését, amely elsősorban pedagógusokból áll, szükség szerint az iskolapszichológus, illetve az iskolai szociális segítő bevonásával;
· minden esetben két kijelölt szakember vezeti le az esetkezelést, figyelembe véve az összeférhetetlenségi szempontokat;
· az igazgató az intézmény házirendje szerinti fegyelmező intézkedések alkalmazásáért felelős;
· az eljárásrend nyilvánosságát az intézmény honlapján, házirendjében és pedagógiai programjában.
A szülők az intézménybe történő beiratkozáskor tájékoztatást kapnak az eljárásrendről. Az esetkezelés megkezdéséhez külön szülői hozzájárulás nem szükséges, azonban annak lezárását követően a szülők tájékoztatást kapnak a megtett intézkedésekről.
3. Az esetkezelés folyamata
3.1. Az áldozat támogatása
Az első lépés minden esetben a bántalmazást elszenvedő tanuló biztonságának megteremtése.
A kijelölt pedagógus(ok):
· meghallgatják a tanulót;
· feltárják a történteket, azok időbeli lefolyását és résztvevőit;
· egyértelműen kifejezik, hogy az iskola elutasítja a bántalmazást;
· megerősítik, hogy a tanuló nem felelős az őt ért bántalmazásért;
· ismertetik az iskola által tervezett védelmi intézkedéseket;
· bevonják a tanulót az esetkezelés fontos döntéseibe.
Az intézmény szükség esetén biztosítja:
· a tanuló fokozott felügyeletét;
· támogató kortársak bevonását;
· pszichológiai vagy egyéb szakmai segítség igénybevételét;
· súlyos pszichés veszélyeztetettség esetén a megfelelő egészségügyi ellátás kezdeményezését.
3.2. Beszélgetés a bántalmazó tanulóval
A bántalmazó tanulóval két pedagógus folytat strukturált megbeszélést.
A beszélgetés során:
· egyértelműen közlik, hogy az általa tanúsított magatartás bántalmazásnak minősül;
· rögzítik, hogy az intézményben a bántalmazás semmilyen formában nem elfogadható;
· felszólítják a bántalmazás azonnali befejezésére;
· a tanulóval közösen meghatározzák a jóvátétel lehetőségeit;
· írásos megállapodást készítenek a vállalásokról.
A beszélgetés kizárólag a bántalmazó magatartás megszüntetésére irányul. Amennyiben a tanuló számára további pszichológiai vagy pedagógiai támogatás indokolt, annak megszervezése külön eljárás keretében történik.
A bántalmazó tanuló szüleit az intézmény tájékoztatja a megállapodásról.
3.3. Védelmezők bevonása
Az osztályfőnök az érintett tanulóval egyeztetve kijelölheti azokat a proszociális, elfogadó kortársakat, akik segítik az érintett tanuló biztonságérzetének helyreállítását.
Szükség esetén az intézmény további pedagógusok bevonásával biztosítja a tanuló fokozott védelmét.
3.4. Az osztályközösség bevonása
Az osztályt az intézmény – az érintett tanuló személyiségi jogainak tiszteletben tartásával – tájékoztatja a történtekről.
A közösségi feldolgozás célja:
· a bántalmazás egyértelmű elutasítása;
· a biztonságérzet helyreállítása;
· a szemlélők felelősségének erősítése;
· a segítségkérés és segítségnyújtás természetessé tétele.
4. Utánkövetés
Az esetkezelő team az első intézkedéseket követően 1–2 héten belül utánkövető beszélgetést tart.
Az utánkövetés során:
· elsőként az érintett tanulóval egyeztetik, hogy megszűnt-e a bántalmazás;
· ezt követően szükség esetén ismételten megbeszélést folytatnak a bántalmazó tanulóval;
· értékelik a vállalt kötelezettségek teljesülését;
· döntést hoznak a további intézkedésekről.
Amennyiben a bántalmazás megszűnt, az érintettek beleegyezésével resztoratív (helyreállító) eljárás alkalmazható a kapcsolatok rendezése érdekében.
Ha a bántalmazás nem szűnik meg, az intézmény a házirendben meghatározott fokozatos szankciókat alkalmazza.
5. Szankciók
Az intézmény a bántalmazás súlyosságától és ismétlődésétől függően a házirendben meghatározott intézkedéseket alkalmazza.
A fokozatosság elvének megfelelően előnyben részesíti a jóvátételt és a közösségért végzett tevékenységeket, ugyanakkor súlyos vagy ismétlődő esetekben fegyelmi eljárást kezdeményezhet, illetve szükség esetén értesíti a gyermekvédelmi jelzőrendszer illetékes szereplőit vagy más hatóságokat.
6. Dokumentálás
Az eljárás minden szakaszáról írásos dokumentáció készül, amely tartalmazza:
· a jelzés időpontját;
· a feltárt tényeket;
· a megtett intézkedéseket;
· a megállapodásokat;
· az utánkövetés eredményeit;
· szükség esetén a további intézkedések dokumentálását.

